Rikunarita-ORG/Wikinium huggingface dataset:
# ബ്രിജേന്ദ്ര കുമാർ റാവു

| ബ്രിജേന്ദ്ര കുമാർ റാവു Brijendra Kumar Rao |
| --- |
| ജനനം |  (1954-03-23) 23 മാർച്ച് 1954 വയസ്സ്) Rewari, Haryana, India |
| തൊഴിൽ(s) | Anesthesiologist Critical care specialist |
| അറിയപ്പെടുന്നത് | Anesthesiology Medical administration |
| അവാർഡുകൾ | Padma Bhushan |

ഒരു ഇന്ത്യൻ അനസ്‌തേഷ്യോളജിസ്റ്റ്, ക്രിട്ടിക്കൽ കെയർ സ്‌പെഷ്യലിസ്റ്റ്, മെഡിക്കൽ അഡ്മിനിസ്ട്രേറ്റർ, ന്യൂഡൽഹിയിലെ സർ ഗംഗാ റാം ഹോസ്പിറ്റലിന്റെ ബോർഡ് ഓഫ് മാനേജ്‌മെന്റ് ചെയർമാൻ എന്നീ രീതിയിൽ പ്രശസ്തനാണ് **ബ്രിജേന്ദ്ര കുമാർ റാവു.** അദ്ദേഹം ആശുപത്രിയിൽ ക്രിട്ടിക്കൽ കെയർ മെഡിസിൻ ആൻഡ് അനസ്തേഷ്യോളജി ഡിപ്പാർട്ട്മെന്റിന്റെ തലവനും മെഡിക്കൽ കൗൺസിൽ ഓഫ് ഇന്ത്യയുടെ ഭരണസമിതിയിലെ അംഗവുമാണ്. മുഖ്യ പ്രഭാഷണങ്ങൾ നടത്തുന്നതിനായി അദ്ദേഹം നിരവധി മെഡിക്കൽ കോൺഫറൻസുകളിൽ പങ്കെടുത്തിട്ടുണ്ട്.

## ബഹുമതികൾ

വൈദ്യശാസ്ത്രത്തിന് നൽകിയ സംഭാവനകൾക്ക് 2009 ൽ ഏറ്റവും ഉയർന്ന മൂന്നാമത്തെ സിവിലിയൻ ബഹുമതിയായ പദ്മഭൂഷൻ ഇന്ത്യൻ സർക്കാർ അദ്ദേഹത്തിന് നൽകി.

## ആദ്യകാലജീവിതം

ഡോ ബി.കെ. റാവു 23 മാർച്ച് 1954 ന് ഹരിയാനയിലെ റെവാറി ജില്ലയിലെ മജ്ര ഗുര്ദസ് ഗ്രാമത്തിൽ ആണ് ജനിച്ചത്. ദില്ലിയിലെ മൗലാന ആസാദ് മെഡിക്കൽ കോളേജിൽ നിന്ന് എംബിബിഎസ്, എംഡി ബിരുദങ്ങൾ നേടി. തന്റെ സഹപാഠിയായ ഡോ. മഞ്ജു മെഹ്‌റയെ വിവാഹം കഴിച്ചു. ദില്ലിയിലെ ജിബി പന്ത് ആശുപത്രിയിൽ നിന്നും എം.എസ്. ബിരുദം നേടി.

## അവലംബം

## പുറത്തേക്കുള്ള കണ്ണികൾ

* "Sir Ganga Ram Hospital". *Web feature*. Express Healthcare. 2016. Retrieved 2 July 2016.
# ഒപ്പന

**ഇംഗ്ലീഷ് വിലാസം**

Oppana at Kerala school kalolsavam 2019
**ഒപ്പന** കേരളത്തിലെ വിശേഷിച്ചും മുസ്ലീം സമൂഹത്തിൽ നിലനിൽക്കുന്ന ജനകീയ കലാരൂപമാണ് വിവാഹാഘോഷങ്ങളുടെ ഭാഗമായുള്ള സംഘനൃത്തമാണിത്. സാധാരണ ഗതിയിൽ സ്ത്രീകളാണ് ഒപ്പന അവതരിപ്പിക്കുന്നത്. എന്നാൽ പുരുഷന്മാരും(vattapaattu) ഈ നൃത്തം അവതരിപ്പിക്കാറുണ്ട്. കോഴിക്കോട്, കണ്ണൂർ ,മലപ്പുറം തുടങ്ങി ഉത്തരകേരളത്തിലെ മുസ്ലീം വീടുകളിലാണ് ഒപ്പന പ്രധാനമായും നിലനിൽക്കുന്നത്.

*അബ്ബന* എന്ന അറബി വാക്കിൽ നിന്നാണ് ഒപ്പന എന്ന പേരുണ്ടായത് . പത്തോ പതിനഞ്ചോ പേരുൾപ്പെടുന്ന സംഘമാണ് ഇതവതരിപ്പിക്കുന്നത്. വിവിധ താളത്തിൽ പര‍സ്പരം കൈകൾക്കൊട്ടിയാണ് ലളിതമായ ഈ നൃത്തരൂപം അരങ്ങേറുന്നത്. ഹാർമോണിയം, തബല, ഗഞ്ചിറ, [[ഇലത്താളം] എന്നിവയുടെ

```
 പിന്നണി പാടാനും ഏതാനും പേർ അണിനിരക്കും. അറബി നാടോടി ഗാനങ്ങളുടെ താളം മലബാറിൽ ഉടലെടുത്ത മാപ്പിളപ്പാട്ടുകളാണ് സാധാരണ ഗതിയിൽ ഒപ്പനയ്ക്കിടയിൽ ആലപിക്കുന്നത്.
```

ജീവിതത്തിന്റെ ഭാഗമാകാൻ പോകുന്ന മണവാളന്റെ ഗുണഗണങ്ങൾ മണവാട്ടിക്കു മുന്നിലവതരിപ്പിക്കുന്ന വിധത്തിലാണ് ഒപ്പനപ്പാട്ടുകൾ തയ്യാറാക്കുന്നത്.

കേരളത്തിലെ സ്കൂൾ വിദ്യാർത്ഥികൾക്കായി നടത്തിവരുന്നതും ഏഷ്യയിലെ ഏറ്റവും വലിയ കലാസാഹിത്യ സമ്മേളനം എന്നറിയപ്പെടുന്നതുമായ സംസ്ഥാന യുവജനോത്സവത്തിലെ ഒരു മത്സരയിനം കൂടിയാണു ഒപ്പന. എന്നാൽ മതപരമായ യാതൊരു അടിസ്ഥാനവും ഈ കലാരൂപത്തിനില്ല.
# പരിഷവാദ്യം

**ഇംഗ്ലീഷ് വിലാസം**
പ്രദർശിപ്പിക്കുക

പരിഷവാദ്യം
പഞ്ചവാദ്യം മുഖ്യധാരയിൽ എത്തുന്നതിനു മുൻപേ തന്നെ എറണാകുളം ജില്ലയിലെ രാമമംഗലം പ്രദേശത്ത് പ്രയോഗത്തിലുണ്ടായിരുന്ന വാദ്യസംഗീതകലാരൂപമാണ് **പരിഷവാദ്യം**. മധ്യകേരളത്തിൽ പ്രതിഷ്ഠാസമയത്തും, ബ്രഹ്മകലശം അഭിഷേകം ചെയൂന്ന സമയങ്ങളിലും പരിഷവാദ്യം ആയിരുന്നു കൊട്ടിയിരുന്നത് കാല ക്രമേണ അത് പഞ്ചവാദ്യത്തിനു വഴി മാറിക്കൊടുത്തു. മറ്റു മേളങ്ങളെപ്പോലെ തന്നെ "കൊട്ടികൂർപ്പിക്കൽ" (പിരമിഡ്) ശൈലിയാണ് പരിഷവാദ്യത്തിനുമുള്ളത്.

## പേരിനുപിന്നിൽ

പാരിഷദ വാദ്യം എന്നത് ലോപിച്ചാണ് പരിഷവാദ്യം എന്ന പേര് വന്നത്. ദേവന്മാരെ ആനയിക്കുവാൻ ദേവ പാരിഷദന്മാർ (ഭൃത്യന്മാർ) വായിച്ചിരുന്ന വാദ്യം എന്ന അർഥത്തിലാണ് പരിഷവാദ്യം എന്നുപയോഗിക്കുന്നത്.

## താളപദ്ധതി

തിമില, "അച്ഛൻ ചെണ്ട" ("വീക്കൻ ചെണ്ട"), "ഇലത്താളം" എന്നിവയ്ക്കാണ് പരിഷവാദ്യത്തിൽ ഉപയോഗിക്കുന്ന വാദ്യങ്ങളിൽ പ്രാധാന്യം. കൂടാതെ "കുഴൽ", "കൊമ്പ്" "ഇടയ്ക്ക" ഇവ അകമ്പടി സേവിക്കുന്നു.

മുഖ്യമായും മൂന്ന് ഘട്ടങ്ങൾ ആണ് പരിഷവാദ്യത്തിൽ ഉള്ളത്. അതിൽ ആദ്യത്തേത്‌ ഒറ്റക്കോൽ ഇരികിട എന്ന ഏകതാളത്തിലുള്ള കൊട്ടുകളാണ്. ഇതിൽ വീക്കൻ ചെണ്ടയുടെ ഒരു കൊട്ട് കഴിഞ്ഞു അടുത്ത കൊട്ട് വരെ തിമിലക്കാര്ക്ക് 32 അക്ഷരവും, കാലം മുറുകുമ്പോൾ 16 അക്ഷരവും 8 അക്ഷരവും 4 അക്ഷരവുമായി കൊട്ടാവുന്നതാണ്. 4 അക്ഷരമാവുന്ന സമയത്തിന് ഇരികിട എന്ന് പറയുന്നു.

രണ്ടാമത്തെ ഘട്ടം ചെണ്ടക്കൂറ് എന്നറിയപ്പെടുന്ന തൃപുട താളത്തിലുള്ള കൊട്ടുകൾ ആണ്. ഇവ, 28, 14, 7, 3.5 എന്നീ അക്ഷര കാലങ്ങളിൽ നാല് കാലങ്ങളായി കൊട്ടുന്നു. അവസാനം മറ്റെല്ലാ മേളങ്ങളെയും പോലെ തന്നെ ഏകാതാളത്തിൽ(രണ്ടക്ഷരകാലം) അവസാനിക്കുന്നു.

## ഇതും കാണുക

* പാണ്ടിമേളം
* പഞ്ചാരിമേളം
* തായമ്പക
* കേരള കലാമണ്ഡലം

## അവലംബം
# പുള്ളുവൻപാട്ട്

**ഇംഗ്ലീഷ് വിലാസം**

ശ്രീ കുരുമ്പക്കാവ് പൊയ്ക്കാട്ടുശ്ശേരിയിലെ പുള്ളുവൻപാട്ട്
കൊല്ലം അഷ്ടമുടി ക്ഷേത്രത്തിലെ പുള്ളുവൻ പാട്ട് വായന
കേരളത്തിലെ കാവുകളിൽ പാടുന്ന ഒരു നാടൻപാട്ടാണ് പുള്ളുവൻ പാട്ട്. പുള്ളുവരാണ് സാധാരണയായി ഈ പാട്ട് പാടുന്നത്. പുള്ളുവവീണ, പുള്ളുവക്കുടം എന്നിങ്ങനെയുള്ള വാദ്യോപകരണങ്ങൾ ഈ പാട്ടിൽ ഉപയോഗിക്കുന്നു. കാവുകളുമായി അഭേദ്യമായ ബന്ധമാണു് പുള്ളുവൻ പാട്ടിനുണ്ടായിരുന്നതു്.

## ഐതിഹ്യം

കാഞ്ഞങ്ങാട് പി. സ്മാരകത്തിൽ അവതരിപ്പിക്കപ്പെട്ട പുള്ളുവൻപാട്ട്
കർണ്ണാടകസംഗീതം, സോപാനസംഗീതം എന്നിവയിൽനിന്നെല്ലാം വിഭിന്നമായ ഒരു ആലാപനരീതിയും താളവുമാണു് പുള്ളുവൻ പാട്ടുകൾക്കുള്ളതു്. സർപ്പക്കാവുകളും സർപ്പപ്രതിഷ്ഠകളും ഉൾപ്പെടുന്ന ഒരനുഷ്ഠാനകലയും കൂടിയാണതു്. കളമെഴുത്തുപാട്ടിൽ ഭഗവതിയാണെങ്കിൽ പുള്ളുവൻ പാട്ടിൽ നാഗത്താന്മാരാണു് ആരാധനാമൂർത്തികൾ.

ശിവൻ ദർഭഭപ്പുല്ലിൽ നിന്ന് പുള്ളുവരെ സൃഷ്ടിച്ചു. ശിവൻ വീണയും ബ്രഹ്മാവ് കുടവും വിഷ്ണു കൈമണിയും നൽകി അവരെ അനുഗഹിച്ചു. അതോടൊപ്പം സരസ്വതി സഗീതവുംനൽകി. നാരദൻ, ദേശാന്തരങ്ങൾ സഞ്ചാരിച്ചു സർപ്പങ്ങളെ പ്രീതിപ്പെടുത്തുന്നതിന് പുള്ളുവരെ അനുഗ്രഹിച്ചു ഭൂമിയിലേക്ക് യാത്രയാക്കി. ഇക്കഥ സൂചിപ്പിക്കുന്ന പുള്ളുവൻ പാട്ടുകളും അവരുടെ വായ്മൊഴിശേഖരങ്ങളിൽ കാണാം. എഡ്ഗാർ തെഴ്സ്റ്റൺ രചിച്ച ദക്ഷിണേന്ത്യയിലെ ജാതിസമൂഹങ്ങൾ എന്ന ഗ്രന്ഥപരമ്പരയിൽ പുള്ളുവസമുദായത്തെക്കുറിച്ച് വിശദമായി വിവരിച്ചിട്ടുണ്ടു്.

## ഇതുംകാണുക

പുള്ളുവർ

## അവലംബം
# സോപാനസംഗീതം

സോപാന സംഗീതാലാപനം
കേരളത്തിലെ ക്ഷേത്രങ്ങളുമായി ബന്ധപ്പെട്ട് അവതരിപ്പിച്ചു വരുന്ന ഒരു കലാരൂപമാണ് **സോപാനസംഗീതം.** നടയടച്ചുതുറക്കലിനാണ് സാധാരണയായി സോപാനസംഗീതം അവതരിപ്പിക്കാറുള്ളത്. അമ്പലവാസി മാരാര്, പൊതുവാൾ സമുദായത്തിൽപ്പെട്ടവരാണ് സോപാന സംഗീതം സാധാരണയായി അവതരിപ്പിക്കുന്നത്. ഇടക്കയാണ് സോപാനസംഗീതത്തിൽ സാധാരണ വാദ്യമായി ഉപയോഗിക്കുന്നത്.

ക്ഷേത്രത്തിനു (ഗർഭഗൃഹത്തിനു) അടുത്തുള്ള പടികളെ ആണു സോപാനം എന്നു പറയുന്നത്‍. മലയാളത്തിലോ സംസ്കൃതത്തിലോ ഉള്ള ദേവ-ദേവീ സ്തുതികളാണ് സോപാനസംഗീതത്തിൽ ഉപയോഗിക്കുന്നത്. ഗീതഗോവിന്ദത്തിലെ 24 ഗീതങ്ങൾ സോപാനസംഗീതത്തിൽ അവതരിപ്പിച്ച് വരുന്നുണ്ട്. അഷ്ടപദിയാണ് സാധാരണ സോപാനസംഗീതത്തിൽ പാടുന്നത്. സോപാനസംഗീതത്തിലെ വാദ്യമായ ഇടയ്ക്ക കൊട്ടുന്ന വ്യക്തി തന്നെയാണ് പാട്ടും പാടുക.

## പ്രമുഖ കലാകാരന്മാർ

പരമ്പരാഗത രീതികളെ മാറ്റി ജനകീയ സദസ്സുകളിൽ സോപാനസംഗീതത്തെ അവതരിപ്പിച്ച കലാകാരനായിരുന്നു ഞരളത്ത് രാമപ്പൊതുവാൾ. 'ജനഹിത സോപാനം' എന്ന ജനകീയമായ രൂപം അദ്ദേഹം ആവിഷ്കരിച്ചിട്ടുണ്ട്. രാമപ്പൊതുവാളിന്റെ മകനായ ഞരളത്ത് ഹരിഗോവിന്ദൻ കേരളത്തിലെ അറിയപ്പെടുന്ന സോപാനസംഗീതജ്ഞനാണ്.സോപാനസംഗീതം ആധികാരികമായി പഠിപ്പിക്കുന്ന സ്‌ഥാപനമാണ് തിരുവിതാംകൂർ ദേവസ്വം ബോർഡിൻറെ ക്ഷേത്രകലാപീഠം,ക്ഷേത്രകലാപീഠത്തിലെ സോപാനസംഗീതം അധ്യാപകനായിരുന്ന ശ്രീ പുതുശ്ശേരി രാഘവക്കുറുപ്പാണ് സോപാനസംഗീതത്തിന് ചിട്ടയായുള്ള രൂപഘടന നൽകിയത്. നാറാത്ത് കൃഷ്ണമണി മാരാർ, അമ്പലപ്പുഴ വിജയകുമാർ, ഏലൂർ ബിജു എന്നിവരും അറിയപ്പെടുന്ന സോപാന സംഗീതജ്ഞർ ആണ്. ശ്രീ ജനാർദ്ദനൻ നെടുങ്ങാടി ഗുരുവായൂർ, ശ്രീ ജ്യോതി ദാസ് ഗുരുവായൂർ ,ഇരിഞ്ഞാലക്കുടയിലുള്ള **സലീഷ് നനദുർഗ്ഗ(തുടർച്ചയായി 14 മണിക്കൂർ ഗാനമാലപിച്ച്‌ റെക്കോർഡ്‌ സ്ഥാപിച്ച വ്യക്തി )** തുടങ്ങിയവരും ഈ മേഖലയിൽ പ്രാഗൽഭ്യം തെളിയിച്ച കലാകാരൻമാരാണ്.

## അവലംബം

## പുറത്തേക്കുള്ള കണ്ണികൾ
# ഇരയിമ്മൻ തമ്പി

**ഇംഗ്ലീഷ് വിലാസംഇരയിമ്മൻ‌തമ്പി**
കേരളത്തിന്റെ സംഗീതപാരമ്പര്യത്തെ മികവുറ്റതാക്കിയ ഒരു സംഗീത പ്രതിഭയാണ് **ഇരയിമ്മൻ തമ്പി** (ജീവിതകാലം: 1782 ഒക്ടോബർ 12 - 1856 ജൂലൈ 29). സ്വാതിതിരുനാളിന്റെ ഗുരുവായും അദ്ദേഹത്തിന്റെ സദസ്സിലെ അംഗമായും ശോഭിച്ചിരുന്നു. തിരുവിതാംകൂറിലെ ആറ് ഭരണാധികാരികളെ സേവിക്കാൻ അദ്ദേഹത്തിനു സാധിച്ചു. *കരുണ ചെയ്വാനെന്തു താമസം* എന്ന പ്രസിദ്ധ കൃതി അദ്ദേഹം രചിച്ചതാണ്.

## ജീവിതരേഖ

ചേർത്തലയിലെ വാരനാടുള്ള നടുവിലെ കോവിലകത്ത് കേരളവർമ്മ തമ്പാൻറെയും പുതുമന അമ്മവീട് രാജകുടുംബത്തിലെ പാർവ്വതിപ്പിള്ള തങ്കച്ചിയുടേയും പുത്രനായി ഇ**രവിവർമ്മൻ തമ്പി** 1782-ൽ തിരുവനന്തപുരത്തു ജനിച്ചു. അന്നത്തെ രാജാവായിരുന്ന കാർത്തിക തിരുനാൾ രാമവർമ്മയുടെ സഹോദരനായിരുന്ന മകയിരം തിരുനാൾ രവിവർമ്മയുടെ മകളായിരുന്നു, പാർവതി പിള്ള തങ്കച്ചി. കാർത്തിക തിരുനാളാണ് രവിവർമ്മയ്ക്ക് **ഇരയിമ്മൻ** എന്ന ഓമനപേരിട്ടത്.

അദ്ദേഹത്തിന്റെ ആട്ടക്കഥകളായ കീചക വധവും ഉത്തരാ സ്വയംവരവും ഇരുപതാം വയസ്സിൽ രചിച്ചതാണ്.

“ഓമനത്തിങ്കൾ കിടാവോ“ എന്ന പ്രശസ്തമായ താരാട്ടുപാട്ട് എഴുതിയത് ഇരയിമ്മൻ തമ്പിയാണ്. സ്വാതി തിരുന്നാൾ ജനിച്ചപ്പോൾ സ്വാതി തിരുന്നാളിന്റെ അമ്മയായ *റാണി ഗൌരി ലക്ഷ്മി ഭായി*ക്കു വേണ്ടി എഴുതിയതാണ് ഈ താരാട്ടുപാട്ട്. സ്വാതി തിരുനാൾ തൊട്ടിലിൽ കിടക്കുന്നതു കണ്ടു കൊണ്ടാണിതെഴുതിയതെന്നു പറയപ്പെടുന്നു. *പ്രാണനാഥനെനിക്കുനൽകിയ പരമാനന്ദ രസത്തെ* എന്ന ശൃംഗാരരസഭരിതമായ ഗാനവും രചിച്ചത് അദ്ദേഹം തന്നെ. നാരായണീയം ആദ്യമായി അച്ചടിച്ചതും അദ്ദേഹം തന്നെയാണ്. അദ്ദേഹം എഴുപത്തിനാലു വയസ്സുവരെ ജീവിച്ചിരുന്നു.

## കീർത്തനങ്ങൾ

* ഓമനത്തിങ്കൾ കിടാവോ - കുറിഞ്ഞി, ആദി (താരാട്ട്)
* ശ്രീമന്തന്തപുരത്തിൽ വാഴും - കുമ്മി (നാടോടിപ്പാട്ട്)
* കരുണചെയ്‌വാനെന്തു താമസം, കൃഷ്ണാ. - ശ്രീരാഗം, ചെമ്പട (ഗുരുവായൂരപ്പനെക്കുറിച്ച്)
* അടിമലരിണ തന്നെ കൃഷ്ണാ - മുഖാരി, (ഗുരുവായൂരപ്പനെക്കുറിച്ച്)
* പാർത്ഥസാരഥേ - മാഞ്ചി, ഏകം (അമ്പലപ്പുഴ കൃഷ്ണനെക്കുറിച്ച്)
* പാഹിമാം ഗിരിതനയേ (ശിവനെക്കുറിച്ച്)
* പരദേവതേ നിൻപാദ ഭജനം

ഏതു രസവും സാഹിത്യവുമായി സംഗമിപ്പിച്ച് സംഗീതത്തിന്റെ മാധുര്യം പകരാൻ ഇരയിമ്മൻ തമ്പിയ്ക്കുള്ള പ്രത്യേക കഴിവു അദ്ദേഹത്തിന്റെ ഏതു രചനയിലും കാണാം. വർണ്ണം പാദം എന്നീ വിഭാഗ്ഗങ്ങളിലും അദ്ദേഹം മികച്ച സംഭാവനകൾ നൽകിയിട്ടുണ്ട്. വർണ്ണങ്ങളുടെ ഗണത്തിൽ ‘മനസ്സിമേ പരിതാപം’, ‘അംബഗൌരി’, തുടങ്ങിയവ പ്രശസ്തമാണ്.

## ആട്ടക്കഥകൾ

* കീചക വധം,
* ഉത്തരാ സ്വയം‍വരം,
* ദക്ഷയാഗം.

## മറ്റു രചനകൾ

* സുഭദ്രാപഹരണം കൈകൊട്ടിക്കളിപ്പാട്ട്,
* മുറജപപാന
* നവരാത്രി പ്രബന്ധം
* രാസക്രീഡ
* രാജസേവാക്രമം മണിപ്രവാളം
* വസിഷ്ഠം കിളിപ്പാട്ട്

സംസ്കൃതത്തിൽ ഇരുപത്തിഎട്ടും മലയാളത്തിൽ അഞ്ചും കീർത്തനങ്ങളും അഞ്ചു വർണ്ണങ്ങളും ഇരുപത്തി രണ്ടു പദങ്ങളും അദ്ദേഹത്തിന്റേതായി തിരിച്ചറിഞ്ഞിടുണ്ട്.

## പുറം കണ്ണികൾ

* ഇരയിമ്മൻ തമ്പിയുടെ ജീവചരിത്രവും കൃതികളും

 ഈ ലേഖനത്തിലെ വിഷയത്തെ സംബന്ധിക്കുന്ന കൃതി വിക്കിഗ്രന്ഥശാലയിലെ രചയിതാവ്:ഇരയിമ്മൻ തമ്പി എന്ന താളിലുണ്ട്.

## അവലംബം
# കൽപ്പാത്തി ബാലകൃഷ്ണൻ

| കൽപ്പാത്തി ബാലകൃഷ്ണൻ |
| --- |
| ജനനം | കൽപ്പാത്തി, പാലക്കാട്, കേരളം, ഇന്ത്യ |
| സജീവ കാലം | 1990 – തുടരുന്നു |

കേരളത്തിലെ ഒരു താളവാദ്യ കലാകാരനാണ് **കൽപ്പാത്തി ബാലകൃഷ്ണൻ**. പാലക്കാട് ജില്ലയിലെ കൽപ്പാത്തി എന്ന ഗ്രാമത്തിലാണ് അദ്ദേഹം ജനിച്ചത്. ചെണ്ടയിൽ വൈദഗ്ധ്യം നേടിയ ഇദ്ദേഹം തായമ്പക, പഞ്ചാരി, പഞ്ചവാദ്യം എന്നീ മേളങ്ങളിൽ പങ്കെടുത്തുവരുന്നു. 2009-ലെ മികച്ച തായമ്പക കലാകാരനുള്ള കേരള സംഗീത നാടക അക്കാദമി അവാർഡ് നേടിയിട്ടുണ്ട്.

2019-ൽ വാദ്യകലാകാരൻമാരെ അണി നിരത്തി ഡോ. സത്യനാരായണൻ ഉണ്ണി സംവിധാനം ചെയ്ത ഒരു ദേശവിശേഷം എന്ന ചിത്രത്തിൽ ഒരു പ്രമുഖ വേഷത്തിൽ അഭിനയിച്ചു.

## ആദ്യകാലജീവിതം

അടുത്ത ബന്ധുവായിരുന്ന കാരേക്കാട്ട്പറമ്പ് അപ്പു നായരാണ് ബാലകൃഷ്ണനെ ചെണ്ടയുടെ ലോകത്തേക്ക് എത്തിച്ചത്. അദ്ദേഹമായിരുന്നു ആദ്യ ഗുരു. വാദ്യകലയിലെ അതീവതാല്പര്യം മനസ്സിലാക്കിയ അമ്മയും അമ്മാവനും ചേർന്ന് ബാലകൃഷ്ണനെ മാങ്കുറിശ്ശി അപ്പമാരാരുടെ ശിക്ഷണത്തിലാക്കി. ഒമ്പതാം വയസ്സിലായിരുന്നു ബാലകൃഷ്ണന്റെ അരങ്ങേറ്റം. കല്ലേക്കുളങ്ങര അച്യുതൻ കുട്ടി മാരാരോടൊത്തുള്ള പ്രകടനങ്ങൾ ബാലകൃഷ്ണന്റെ വാദ്യകലാരംഗത്തെ മുന്നേറ്റത്തിന് സഹായകമായി. കഷ്ടിച്ച് 12 വയസ്സുള്ളപ്പോൾ, പാലക്കാട് കൂനത്തറയ്ക്കടുത്തുള്ള ആര്യങ്കാവ് ക്ഷേത്രത്തിൽ പരിപാടി അവതരിപ്പിക്കാൻ സംഘാടകർ അദ്ദേഹത്തെ ക്ഷണിക്കുകയുണ്ടായി. അവിടെ വച്ച് ഈ ബാലന്റെ കഴിവ് തിരിച്ചറിഞ്ഞ തൃത്താല കേശവപ്പൊതുവാൾ സ്വമേധയാ ബാലകൃഷ്ണന് പിന്തുണയുമായി അകമ്പടി വായിക്കുകയുണ്ടായി

## ശൈലി

വലം കൈ കൊണ്ടും ഇടം കൈ കൊണ്ടും ഒരുപോലെ ഇത്ര മികവോടെ ചെണ്ട വായിക്കുന്ന മറ്റൊരാൾ ഇല്ലെന്ന് വിലയിരുത്തപ്പെടുന്നു. ചെണ്ടക്കോൽ ഇരു കൈകളിലും മാറിപ്പിടിച്ച് ദ്രുതകാലത്തിൽ വായിക്കുന്ന ഒരു ശൈലി ഇദ്ദേഹം ശ്രദ്ധേയമായി അനുവർത്തിച്ചു പോരുന്നു. ശീലം കൊണ്ട് ഇടം കൈയ്യൻ ആയ ബാലകൃഷ്ണൻ ആദ്യകാലങ്ങളിൽ ഇടംകൈ കൊണ്ടാണ് ചെണ്ട വായിച്ചിരുന്നത്. പിൽക്കാലത്ത് അത് ബോധപൂർവ്വം മാറ്റുകയും തായമ്പകക്ക് വലംകൈ ശീലമാക്കുകയും ചെയ്തു.

പരിശീലനം നേടിയത് ചെണ്ടയിൽ മാത്രമാണെങ്കിലും പഞ്ചവാദ്യത്തിൽ തിമിലയിലും കൽപ്പാത്തി ബാലകൃഷ്ണൻ തന്റെ കഴിവുതെളിയിച്ചിട്ടുണ്ട്. അപൂർവ്വമായെങ്കിലും മദ്ദളവും വായിച്ചിട്ടുണ്ട്.

## പുരസ്ക്കാരങ്ങൾ

കേരള സംഗീതനാടക അക്കാദമി പുരസ്കാരം (തായമ്പക) - 2009

## അവലംബം
# ഞെരളത്ത് രാമപ്പൊതുവാൾ

**ഇംഗ്ലീഷ് വിലാസം**

| ഞെരളത്ത് രാമപ്പൊതുവാൾ |
| --- |
|  |
| ജനനം | 1916 ഫെബ്രുവരി 16 |
| മരണം | ഓഗസ്റ്റ് 13, 1996(1996-08-13) (80 വയസ്സ്) |
| തൊഴിൽ | അഷ്ടപദി/സോപാനസംഗീതം |
| ജീവിതപങ്കാളി | ലക്ഷ്മിക്കുട്ടി അമ്മ |
| കുട്ടികൾ | ഞെരളത്ത് ഹരിഗോവിന്ദൻ ഉൾപ്പെടെ 7 പേർ |

പ്രശസ്തനായ ഒരു അഷ്ടപദി/സോപാന സംഗീത കലാകാരനായിരുന്നു **ഞെരളത്ത് രാമപ്പൊതുവാൾ** (ഫെബ്രുവരി 16, 1916 - ഓഗസ്റ്റ് 13, 1996).

പാലക്കാട് ജില്ലയിലെ അലനല്ലൂർ ഗ്രാമപഞ്ചായത്തിൽ പെട്ട ഞെരളത്ത് ഗ്രാമമാണ് ആണ്‌ ഇദ്ദേഹത്തിന്റെ ജന്മദേശം. *സോപാന സംഗീതത്തിന്റെ കുലപതി* ആയി ഞെരളത്ത് വിലയിരുത്തപ്പെടുന്നു. കേരളത്തിലെ ക്ഷേത്രങ്ങളിൽ അനുഷ്ഠാനങ്ങളുടെ ഭാഗമായി അവതരിപ്പിച്ചു വന്ന സോപാനസംഗീതത്തെ ജനകീയവത്കരിച്ചത് ഞെരളത്ത് രാമപ്പൊതുവാളാണ്. ക്ഷേത്രങ്ങളിൽ ഭജനമോ പ്രാർത്ഥനയോ ആയി അവതരിപ്പിക്കപ്പെട്ടു വന്ന സോപാനസംഗീതത്തിന് 'ജനഹിത സോപാനം' എന്ന ജനകീയ രൂപം അദ്ദേഹം ആവിഷ്കരിച്ചു. 'ദൈവം സർവ്വവ്യാപിയാണ്' എന്ന ആശയം ഉപയോഗിച്ചാണ് അദ്ദേഹം സോപാനസംഗീതത്തെ ക്ഷേത്രത്തിനു പുറത്തേക്കെത്തിക്കുന്നതിനു വേണ്ടി യത്നിച്ചത്.

അരവിന്ദൻ സം‌വിധാനം ചെയ്ത തമ്പ്, ജോൺ എബ്രഹാം സം‌വിധാനം ചെയ്ത അമ്മ അറിയാൻ, ഗുരുവായൂർ മാഹാത്മ്യം തുടങ്ങിയ ചിത്രങ്ങളിൽ ഞെരളത്ത് അഭിനയിച്ചിട്ടുണ്ട്. ഞെരളത്തിന്റെ ആത്മകഥ *സോപാനം* എന്ന പേരിൽ പുറത്തിറങ്ങിയിട്ടുണ്ട്. രാമപ്പൊതുവാളിന്റെ മകൻ ഞെരളത്ത് ഹരിഗോവിന്ദൻ കേരളത്തിലെ അറിയപ്പെടുന്ന ഒരു സോപാനസംഗീതജ്ഞനാണ്. മങ്കട രവിവർമ്മ ഞെരളത്തിനെക്കുറിച്ച് ഒരു ഹ്രസ്വചിത്രം നിർമ്മിച്ചിട്ടുണ്ട്.

## ജീവിത രേഖ

പാലക്കാടു ജില്ലയിലെ മണ്ണാർക്കാട് താലൂക്കിൽ അലനല്ലൂരിനടുത്ത് ഞെരളത്തുപൊതുവാട്ടിൽ ജാനകി പൊതുവാൾസ്യാരുടെയും കൂടല്ലൂർ കുറിഞ്ഞിക്കാവിൽ മാരാത്ത് ശങ്കുണ്ണി മാരാരുടയും മകനായി 1916 ഫെബ്രുവരി 16-ന് കുംഭമാസത്തിലെ പൂയം നക്ഷത്രത്തിൽ ജനിച്ചു. ഭീമനാട് യു.പി. സ്കൂളിൽ നാലം ക്ലാസ് വരെ മാത്രം പഠിച്ച രാമപ്പൊതുവാളിന്റെ ക്ഷേത്രസംഗീതത്തിലെ ആദ്യഗുരു അമ്മ തന്നെയായിരുന്നു. പിന്നീട് വലിയമ്മാവൻ കരുണാകരപ്പൊതുവാൾ, പരപ്പനാട്ട് രാമക്കുറുപ്പ്, അരൂർ മാധവൻ നായർ, ചെമ്പൈ വൈദ്യനാഥ ഭാഗവതർ എന്നിവരുടെ കീഴിലും സംഗീതം അഭ്യസിച്ചു.

1956-ൽ 40-ആം വയസ്സിലാണ് അദ്ദേഹം വിവാഹം കഴിച്ചത്. ലക്ഷ്മിക്കുട്ടി അമ്മയായിരുന്നു അദ്ദേഹത്തിന്റെ ഭാര്യ. പിന്നീട് ഏഴുമക്കൾ അവർക്കുണ്ടായി - അഞ്ച് ആൺകുട്ടികളും രണ്ട് പെൺകുട്ടികളും. ഇവരിൽ ആറാമത്തെ സന്തതിയാണ് ഞെരളത്ത് ഹരിഗോവിന്ദൻ. വിവാഹശേഷമാണ് അദ്ദേഹം താമസം അങ്ങാടിപ്പുറത്തേയ്ക്ക് മാറ്റിയത്. അങ്ങാടിപ്പുറത്തെ പ്രസിദ്ധമായ തിരുമാന്ധാംകുന്ന് ക്ഷേത്രത്തിൽ നിത്യേന സോപാനസംഗീതം അവതരിപ്പിച്ച് അദ്ദേഹം ശ്രദ്ധേയനായി. വാർദ്ധക്യസഹജമായ അവശതകൾക്കിടയിലും സ്ഥിരമായി പരിപാടികൾ അവതരിപ്പിച്ചുവന്ന ഞെരളത്ത്, 1996 ആഗസ്റ്റ് 13-ന് 80-ആം വയസ്സിൽ പെരിന്തൽമണ്ണയിലെ മൗലാനാ ആശുപത്രിയിൽ വച്ച് ഹൃദയാഘാതത്തെത്തുടർന്ന് അന്തരിച്ചു. മൃതദേഹം പൂർണ ഔദ്യോഗിക ബഹുമതികളോടെ വീട്ടുവളപ്പിൽ സംസ്കരിച്ചു. അദ്ദേഹത്തിന്റെ ഓർമ്മയ്ക്കായി തിരുമാന്ധാംകുന്ന് ക്ഷേത്രത്തിൽ എല്ലാ വർഷവും ഫെബ്രുവരി 16 മുതൽ അഞ്ചുദിവസം ഞെരളത്ത് സംഗീതോത്സവം നടത്തിവരുന്നുണ്ട്. ഞെരളത്തിന്റെ ഗുരുനാഥനായിരുന്ന ചെമ്പൈ വൈദ്യനാഥ ഭാഗവതരുടെ പേരിൽ ഗുരുവായൂർ ക്ഷേത്രത്തിൽ നടക്കുന്ന സംഗീതോത്സവത്തിന്റെ അതേ മാതൃകയിലാണ് ഇതും നടക്കുന്നത്.

## പുരസ്കാരങ്ങൾ

* കേരള സംഗീത നാടക അക്കാദമി അവാർഡ് (1981)
* കേന്ദ്ര സംഗീത നാടക അക്കാദമി അവാർഡ് (1985)
* മഹാരാഷ്ട്രാ സർക്കാർ സാംസ്കാരിക വകുപ്പ് അവാർഡ് (1985)
* കലാമണ്ഡലം കീർത്തി ശംഖ് (1985)
* കലാമണ്ഡലം ഫെലോഷിപ്പ് (1990)
* മാരാർ ക്ഷേമസഭ കലാചാര്യ പുരസ്കാരം (1990)
* ഗുരുവായൂരപ്പൻ സമ്മാനം (1994)
* തൃത്താല കേശവപ്പൊതുവാൾ സ്മാരക പുരസ്കാരം (1996)
* പ്രവാസി ബഷീർ പുരസ്കാരം (1996)

## അവലംബം
# വി.എം. കുട്ടി

**ഇംഗ്ലീഷ് വിലാസം**
പ്രദർശിപ്പിക്കുക

വി.എം കുട്ടി 2012 മെയ് 25 ന് ദുബൈയിൽ നടന്ന ഒരു ഗാനസന്ധ്യയിൽ
മാപ്പിളപ്പാട്ട് ഗായകൻ എന്ന നിലയിൽ കേരളത്തിലെ പഴയതും പുതിയതുമായ തലമുറകൾക്ക് ഒരുപോലെ സുപരിചിതനായ വ്യക്തിയാണ്‌ **വി.എം. കുട്ടി** എന്ന **വടക്കുങ്ങര മുഹമ്മദ് കുട്ടി**.(മരണം: 2021 ഒക്ടോബർ 13)

## ജീവിതരേഖ

ഉണ്ണീൻ മുസ്ല്യാരുടേയും ഇത്താച്ചുക്കുട്ടിയുടേയും മകനായി കൊണ്ടോട്ടിക്കു സമീപമുള്ള പുളിക്കലിൽ 1935 ൽ ജനനം. മെട്രിക്കുലേഷനും ടി.ടി.സിയും പാസായതിന്‌ ശേഷം 1957 ൽ കൊളത്തൂരിലെ എ.എം.എൽ.പി സ്കൂളിൽ പ്രധാനദ്ധ്യാപകനായി ചേർന്നു. 1985 ൽ അദ്ധ്യാപനരംഗത്തു നിന്ന് വിരമിച്ചു. ചെറുപ്പത്തിലേ ചിത്രരചന, അഭിനയം,ഗാനാലാപനം എന്നിവയിൽ തത്പരനായിരുന്നു വി.എം. കുട്ടി. പാണ്ടികശാല ഒറ്റപ്പിലാക്കൽ ഫാത്തിമ്മക്കുട്ടി എന്ന വനിതയിൽ നിന്നാണ്‌ താൻ മാപ്പിളപ്പാട്ടിനെ പരിചയപ്പെടുന്നത് എന്ന് കുട്ടി ഓർക്കുന്നു. 1954 ൽ കോഴിക്കോട് ആകാശവാണിയിൽ മാപ്പിളപ്പാട്ട് അവതരിപ്പിച്ചുകൊണ്ടാണ്‌ ഈ രംഗത്തേക്കുള്ള കുട്ടിയുടെ ചുവടുവെപ്പ്. പിന്നീട് മാപ്പിളപ്പാട്ട് ഗായകനെന്ന നിലയിൽ പ്രസിദ്ധനായി. 1957 മുതൽ സ്വന്തമായി ഗായകസംഘമുള്ള വി.എം.കുട്ടി ഇന്ത്യയിലെ വിവിധ നഗരങ്ങളിലും ഗൾഫ് രാജ്യങ്ങളിലും നിരവധി ഗാനമേളകൾ അവതരിപ്പിക്കുകയുണ്ടായിട്ടുണ്ട്. ചലച്ചിത്രം, കാസറ്റുകൾ, എന്നിവക്ക് വേണ്ടി ധാരാളം ഗാനങ്ങൾ പാടിയിട്ടുണ്ട് അദ്ദേഹം. ഓണപ്പാട്ട്, കുമ്മിപ്പാട്ട്, കുറത്തിപ്പാട്ട് എന്നീ നാടൻ ഗാനശാഖയിലും വി.എം.കുട്ടിക്ക് നല്ല പാണ്ഡിത്യമുണ്ട്.

*മൈലാഞ്ചി, പതിനാലാം രാവ്, ഉല്പത്തി, സമ്മാനം, മാന്യമഹാ ജനങ്ങളേ, സമ്മേളനം, 1921, മാർക്ക് ആന്റണി* എന്നീ ചിത്രങ്ങളിൽ പിന്നണിപാടിയിട്ടുണ്ട് വി.എം.കുട്ടി. കേരള സംസ്ഥാന ചലച്ചിത്ര അക്കാദമിയുടെ ജനറൽ കൗൺസിൽ അംഗമായിരുന്നു. കുട്ടി 2021 ഒക്ടോബർ 13-ന് രാവിലെ മരണപ്പെട്ടു.

## പുരസ്കാരങ്ങൾ

* കേരള സംഗീത നാടക അക്കാദമി പുര‍സ്കാരം
* ഇൻസ്റ്റിറ്റ്യൂട്ട് ഓഫ് മാപ്പിള സ്റ്റഡീസ് പുര‍സ്കാരം

## കൃതികൾ

* മാപ്പിളപ്പാട്ടിന്റെ ലോകം (എം.എൻ. കാരശ്ശേരിയുമായി ചേർന്ന് എഴുതിയത്)
* വൈക്കം മുഹമ്മദ് ബഷീർ(മാലപ്പാട്ട്)
* കനിവും നിനവും

## അവലംബം
# വിളയിൽ ഫസീല

**ഇംഗ്ലീഷ് വിലാസം**
പ്രദർശിപ്പിക്കുക

പ്രസിദ്ധയായ മാപ്പിളപ്പാട്ട് ഗായികയാണ് **വിളയിൽ ഫസീല**. വി.എം. കുട്ടിയോടൊത്ത് നിരവധി സ്റ്റേജ് പരിപാടികളും അവതരിപ്പിച്ചു. വിളയിൽ വത്സല എന്നറിയപ്പെട്ടിരുന്ന ഇവർ പിന്നീട് ഇസ്ലാം മതം സ്വീകരിച്ച് വിളയിൽ ഫസീല എന്ന പേർ സ്വീകരിക്കുകയായിരുന്നു.

## ജീവിതരേഖ

ഉള്ളാട്ടുതൊടി കേളന്റെയും ചെറുപെണ്ണിന്റേയും മകളായി
മലപ്പുറം ജില്ലയിലെ ഏറനാട് താലൂക്കിലെ ചീക്കോട് പഞ്ചായത്തിൽ വിളയിൽ ആണ് വത്സല ജനിച്ചത്. ഭർത്താവ് പരേതനായ വലിയപറമ്പിൽ ടികെ മുഹമ്മദലി. മക്കൾ: ഫയാദ് , അലി , ഫഹീമ . 'മുഹമ്മദ് മുസ്തഫ' എന്ന ചിത്രത്തിൽ പി.ടി. അബ്ദു റഹ്മാന്റെ രചനയായ 'അഹദവനായ പെരിയോനേ....' എന്ന ഗാനം എം.എസ്. വിശ്വനാഥന്റെ സംഗീതത്തിൽ വിളയിൽ ഫസീല ആദ്യമായി പാടി. സ്വദേശത്തും വിദേശത്തും പരിപാടികൾ നടത്തിയിട്ടുണ്ട്. നിരവധി ഹിറ്റു മാപ്പിളഗാനങ്ങൾ അവർ പാടി. കിരികിരി ചെരിപ്പുമ്മൽ അണഞ്ഞുള്ള പുതുനാരി.., ആമിന ബീവിക്കോമന മോനേ..., ഹജ്ജിൻറെ രാവിൽ ഞാൻ കഅബം കിനാവ് കണ്ടു.., മക്കത്തെ രാജാത്തിയായി...,
മുത്തിലും മുത്തൊളി..., കടലിൻറെയിക്കരെ വന്നോരെ ഖൽബുകൾ വെന്തു പുകഞ്ഞോരെ.., ആകെലോക കാരണമുത്തൊളി.., ഉടനെ കഴുത്തെൻറെ.., ആനെ മദപ്പൂ.., കണ്ണീരിൽ മുങ്ങി..., മണി മഞ്ചലിൽ... തുടങ്ങിയവയാണ് പ്രധാന പാട്ടുകൾ. മണവാട്ടി കരംകൊണ്ട് (പതിനാലാം രാവ്), കൊക്കരക്കൊക്കര കോയിക്കുഞ്ഞേ (മൈലാലാഞ്ചി), തക്കാളിക്കവിളത്ത് (സമ്മേളനം), ഫിർദൗസിൽ അടുക്കുമ്പോൾ (1921) എന്നീ സിനിമാഗാനങ്ങളും പാടി

2023 ആഗസ്റ്റ് 12 ന് മരണമടഞ്ഞു.

## പുരസ്കാരങ്ങൾ

* കേരള മാപ്പിള കലാ അക്കാദമി ഏർപ്പെടുത്തിയ ലൈഫ്‌ ടൈം അച്ചീവ്‌മെന്റ്‌ അവാർഡ്‌

## അവലംബം
# ബാലഭാസ്കർ

**ഇംഗ്ലീഷ് വിലാസം**
പ്രദർശിപ്പിക്കുക

| ബാലഭാസ്കർ |
| --- |
|  |
| പശ്ചാത്തല വിവരങ്ങൾ |
| ജന്മനാമം | ബാലഭാസ്കർ ചന്ദ്രൻ ശാന്തകുമാരി |
| ജനനം | (1978-07-10)ജൂലൈ 10, 1978 |
| ഉത്ഭവം | തിരുവനന്തപുരം, ഇന്ത്യ |
| മരണം | 2 ഒക്ടോബർ 2018(2018-10-02) (39 വയസ്സ്) |
| വിഭാഗങ്ങൾ | Indian, Fusion, Carnatic, World |
| തൊഴിൽ(കൾ) | ഗായകൻ, സംഗീതസം‌വിധായകൻ, വയലിനിസ്റ്റ്, റെക്കോർഡ് നിർമ്മാതാവ് |
| വർഷങ്ങളായി സജീവം | 1995-2018 |
|  |
| വെബ്സൈറ്റ് | Official Site |

കേരളത്തിലെ പ്രശസ്തനായ ഒരു വയലിനിസ്റ്റും സംഗീതസംവിധായകനുമായിരുന്നു **ബാലഭാസ്കർ**(10 ജൂലൈ 1978 - 2 ഒക്ടോബർ 2018). മികച്ച വാദ്യോപകരണ സംഗീതത്തിന് ഉസ്താദ് ബിസ്മില്ലാ ഖാൻ യുവ സംഗീത്ഘർ പുരസ്കാർ ഇദ്ദേഹത്തിന് ലഭിച്ചിട്ടുണ്ട് . മലയാളത്തിലെ ചില ചലച്ചിത്രങ്ങൾക്കും ആൽബങ്ങൾക്കും ഇദ്ദേഹം സംഗീതം നൽകിയിട്ടുണ്ട്. 2018 സെപ്റ്റംബർ 25-ന് തിരുവനന്തപുരം പള്ളിപ്പുറത്ത് ഉണ്ടായ വാഹനാപകടത്തിൽ ഗുരുതരമായി പരുക്കേറ്റ് ചികിത്സയിലായിരുന്ന ഇദ്ദേഹം ഗാന്ധിജയന്തിദിനമായ ഒക്ടോബർ 2-ന് പുലർച്ചെ ഒരുമണിയോടെ ഈ ലോകത്തോട് വിടപറഞ്ഞു. ലക്ഷ്മിയാണ് ഭാര്യ. പരേതയായ തേജസ്വിനിയാണ് മകൾ. ബാലഭാസ്കറിന്റെ മരണത്തിന് കാരണമായ അപകടത്തിൽ തന്നെയായിരുന്നു മകളുടെയും മരണം.

## സംഗീതസംവിധാനം നിർവഹിച്ച ചലച്ചിത്രങ്ങൾ

* മംഗല്യപല്ലക്ക്
* പാഞ്ചജന്യം
* മോക്ഷം
* കണ്ണാടിക്കടവത്ത്

## മലയാള ആൽബങ്ങൾ

* നിനക്കായ് - ഈസ്റ്റ് കോസ്റ്റ് ഓഡിയോസ്
* ആദ്യമായ് - ഈസ്റ്റ് കോസ്റ്റ് ഓഡിയോസ്
* ശബരിമല - ഈസ്റ്റ് കോസ്റ്റ് ഓഡിയോസ്
* നീയറിയാൻ
* മിഴിയിലാരോ
* തകധിമിധാ
* ഹലോ
* നാട്ടിലെ താരം - മനോരമ മ്യൂസിക്

## പുറത്തേക്കുള്ള കണ്ണികൾ

* ബാലഭാസ്കറിന്റെ വെബ്‌സൈറ്റ് Archived 2011-05-30 at the Wayback Machine

## അവലംബം
# ഹരിമുരളീരവം

**ഇംഗ്ലീഷ് വിലാസം**

| "ഹരിമുരളീരവം" |
| --- |
| Song |

1997-ൽ പുറത്തിറങ്ങിയ ആറാം തമ്പുരാൻ എന്ന ചലച്ചിത്രത്തിലെ സുപ്രസിദ്ധമായ ഗാനമാണ് **ഹരിമുരളീരവം**. രവീന്ദ്രൻ സംഗീതസംവിധാനം നിർവഹിച്ച ഈ പാട്ടിൻ്റെ വരികൾ എഴുതിയത് ഗിരീഷ് പുത്തഞ്ചേരിയും പാടിയത് യേശുദാസുമാണ്. സിന്ധുഭൈരവി രാഗത്തിലാണ് ഇത് ചിട്ടപ്പെടുത്തിയിരിക്കുന്നതെങ്കിലും കഥാസന്ദർഭോചിതമായി ഹിന്ദുസ്ഥാനി ഭാവവും കൂട്ടിച്ചേർത്തിട്ടുണ്ട്. മോഹൻലാൽ അവതരിപ്പിക്കുന്ന ജഗന്നാഥൻ എന്ന കഥാപാത്രമാണ് സിനിമയിൽ ഈ പാട്ട് ആലപിക്കുന്നത്. ജഗന്നാഥൻ്റെ സംഗീതപാടവം പ്രദർശിപ്പിക്കുകയും പൂർവജീവിതത്തിലെ രംഗങ്ങൾ അവതരിപ്പിക്കുകയുമാണ് സിനിമയിൽ ഈ പാട്ടിൻ്റെ ലക്ഷ്യം.

ആറാം തമ്പുരാനിലെ പാട്ടുകൾക്ക് യേശുദാസിന് 1997-ലെ സംസ്ഥാന ചലച്ചിത്ര അവാർഡ് ലഭിച്ചിരുന്നു. യേശുദാസിനെതിരെയുള്ള വിമർശകരുടെ വായടപ്പിക്കുന്നതിനാണ് സങ്കീർണമായ ഈ പാട്ട് ചിട്ടപ്പെടുത്തിയതെന്ന് രവീന്ദ്രൻ അഭിപ്രായപ്പെട്ടിട്ടുണ്ട്.
താരസ്ഥായിയിലും മന്ദ്രസ്ഥായിയിലും യേശുദാസിന്റെ മികച്ച ശബ്ദനിയന്ത്രണം പ്രയോജനപ്പെടുത്തിയ ഗാനങ്ങളിലൊന്നായി വിലയിരുത്തുന്നു.

ഈ പാട്ടിനുപുറമേ, പാട്ടിൻ്റെ ആലാപത്തിനും പല്ലവിക്കുമിടയിലായി സിനിമയിൽ മോഹൻലാൽ പറയുന്ന സംഭാഷണവും വളരെ പ്രശസ്തമായിരുന്നു. *സഫറോം കാ സിന്ദഗി ജോ കഭീ കഥം നഹീ ഹോ ജാത്തീ ഹേ* (യാത്രകളുടെ ജീവിതം അത് ഒരിക്കലും അവസാനിക്കുന്നില്ല) എന്നവസാനിക്കുന്ന ഈ സംഭാഷണഭാഗം മോഹൻലാലിനെ അനുകരിക്കാനായി മിമിക്രിക്കാർ ഏറെ ഉപയോഗപ്പെടുത്തിപ്പോരുന്നു. മോഹൻലാൽ അവതരിപ്പിച്ച പരുക്കൻ കഥാപാത്രമായ ജഗന്നാഥൻ തന്റെ സംഗീത പരിജ്ഞാനം മഞ്ജു വാര്യർ അവതരിപ്പിച്ച ഉണ്ണിമായയ്ക്ക് വെളിപ്പെടുത്തുന്ന തരത്തിലാണ് ഗാനം ചിത്രീകരിച്ചത്. വരിക്കാശ്ശേരി മന, മഹാബലിപുരം എന്നിവയായിരുന്നു ലൊക്കേഷനുകൾ. സിനിമയിൽ ജഗന്നാഥന്റെ മുമ്പുള്ള ജീവിതവും, നൃത്ത രംഗങ്ങളും മഹാബലിപുരത്ത് സെറ്റിട്ട് സംവിധാനം ചെയ്തത് പ്രിയദർശനാണ്.

## അവലംബം

## വെബ് കണ്ണികൾ

*  വരികൾ
*  വീഡിയോ യൂട്യൂബിൽ നിന്ന്
# എ.സി.എൻ. നമ്പ്യാർ

**ഇംഗ്ലീഷ് വിലാസം**

| എ.സി.എൻ. നമ്പ്യാർ |
| --- |
| എ.സി.എൻ. നമ്പ്യാർ, ഹൈദി ഫുളോപ്-മില്ലർ, സുഭാസ് ചന്ദ്ര ബോസ്, എമിലി ഷെൻകിൽ, അമിയ നാഥ് ബോസ് എന്നിവർ ആസ്ട്രിയയിലെ ബാഡ് ഗാസ്റ്റേനിൽ (ഇടതു നിന്ന് വലത്തേക്ക്) |
|  |
| ജർമ്മനിയിലെ ഇന്ത്യൻ അംബാസഡർ |
| **പദവിയിൽ** 1955–1958 |
| മുൻഗാമി | സുബിമാൽ ദത്ത് |
|  |
| വ്യക്തിഗത വിവരങ്ങൾ |
| ജനനം | 1896 (1896) |
| മരണം | 17 ജനുവരി 1986(1986-01-17) (89–90 വയസ്സ്) |
| പങ്കാളി |
സുഭാഷിണി ചതോപാദ്ധ്യായ്
​ ​(m. 1919, divorced)​ |
| ജോലി | പത്രപ്രവർത്തകൻ; സ്വാതന്ത്ര്യസമര സേനാനി; ഉദ്യോഗസ്ഥൻ |
| അവാർഡുകൾ | 1958 പത്മ ഭൂഷൺ |
|  |

സുഭാസ് ചന്ദ്രബോസിന്റെ സുഹൃത്തായിരുന്ന ഇന്ത്യയുടെ സ്വാതന്ത്ര്യസമരപ്രസ്ഥാനത്തിൽ പ്രവർത്തിച്ച ഒരു മലയാളി ആയിരുന്നു **എ. സി. എൻ. നമ്പ്യാർ (അറത്തിൽ കണ്ടത്ത് നാരായണൻ നമ്പ്യാർ)** (1896–1986). തലശ്ശേരിയിൽ ജനിച്ച ഇദ്ദേഹം ജീവിതകാലം ഏതാണ്ട് മുഴുവനും സ്വാതന്ത്രസമരവുമായി ബന്ധപ്പെട്ട് യൂറോപ്പിലായിരുന്നു ചെലവഴിച്ചിരുന്നത്.

## യൂറോപ്പിൽ

## യുദ്ധാനന്തരം

ശത്രുവിനോട് സഹകരിച്ചതിന് യുദ്ധാനന്തരം നമ്പ്യാർ ജയിലിലായി. സ്വിറ്റ്‌സർലാന്റിലേക്ക് രക്ഷപ്പെട്ട അദ്ദേഹത്തിന് ബ്രിട്ടീഷുകാരുടെ താൽപ്പര്യത്തിനുവിരുദ്ധമായി നെഹ്രുവിന്റെ ഇടക്കാല സർക്കാർ ഇന്ത്യൻ പാസ്‌പോർട്ട് നൽകി. ബേർണിലെ ഇന്ത്യൻ സ്ഥാനപതിയായി അദ്ദേഹം നിയമിതനായി. തുടർന്ന് സ്കാൻഡിനേവിയയിലെ ഇന്ത്യൻ അംബാസഡറായി അദ്ദേഹത്തെ നിയമിച്ചു, തുടർന്ന് 1951 -ൽ ജർമനിയിലെ ആദ്യത്തെ ഇന്ത്യൻ അംബാസഡർ ആയി നമ്പ്യാരെ നിയമിച്ചു. 1958 -ൽ അദ്ദേഹത്തിന് പദ്മഭൂഷൻ നൽകുകയും ചെയ്തു. *ഹിന്ദുസ്ഥാൻ ടൈംസിന്റെ* യൂറോപ്പിലെ ലേഖകനായിരുന്നു അവസാനകാലം അദ്ദേഹം.

## വ്യക്തിജീവിതം

വേങ്ങയിൽ കുഞ്ഞിരാമൻ നായനാരുടെയും അറത്തിൽ കണ്ടത്തിൽ കല്യാണി അമ്മയുടെയും നാലാമത്തെ മകനായി കണ്ണൂർ ജില്ലയിലെ തലശ്ശേരി പൊന്ന്യത്ത് 1896-ൽ ആയിരുന്നു അദ്ദേഹത്തിന്റെ ജനനം. കതിരൂർ മിഷൻ സ്കൂളിലെ പ്രാഥമിക വിദ്യാഭ്യാസത്തിനു ശേഷം മദിരാശി ലോ സ്കൂളിൽ ചേർന്നു. അവിടെ വെച്ച് സരോജിനി നായിഡുവിന്റെ സഹോദരിയായിരുന്ന സുഹാസിനി ചതോപാദ്ധ്യായയുമായി പ്രണയത്തിലാവുകയും പിന്നീട് അവരെ വിവാഹം കഴിക്കുകയും ചെയ്തു. തുടർന്ന് രണ്ടു പേരും ഇംഗ്ലണ്ടിലേക്ക് ചേക്കേറി. പിന്നീട് അവർ വിവാഹമോചിതരായി. 1986 ജനുവരി 17-ന് ഡൽഹിയിലെ ഒരു സ്വകാര്യ ആശുപത്രിയിൽ വെച്ച് ഇദ്ദേഹം അന്തരിച്ചു.

## അവലംബം

## പുറത്തേക്കുള്ള കണ്ണികൾ

* A.C.N. Nambiar materials in the South Asian American Digital Archive (SAADA)
* Arathil Candeth Narian Nambiar: collaboration with Nazis; activities in Europe; refusal of passport facilities Jan 1946-Jan 1949 in UK National Archives
* Arathil Candeth Narian Nambiar, Indian Information Bureau, Berlin: assault and detention by Nazis and deportation from Germany Mar 1933-May 1939 in UK National Archives